**Stipend til etter- og videreutdanning for medlemmer i ASVL-området**

Utdeling fra fondet vil første gang skje fra 1.1.2019.

**§ 1 Formål**Det er etablert et fond for etter- og videreutdanning for medlemmer som er ansatt i ASVL-området. Ordningen har som formål å stimulere til faglig utvikling og øke kompetansen for våre medlemmer gjennom etter- og videreutdanning.

**§ 2 Omfang**

1. Utdanningsstøtten fra fondet kan, etter søknad, gis til medlemmer som tar etter- og/eller videreutdanning ved offentlige eller private utdanningsinstitusjoner, eller gjennom sentrale kurstilbud hos Delta. Med videreutdanning menes kompetanseutvikling som har som mål å utvikle nye ferdigheter i det daglige arbeid, samt karriereutvikling for øvrig.
2. Det gis ikke støtte til

* utdanning/opplæring som skal dekkes av arbeidsgiver (arbeidsgivers ansvar)
* etatsopplæring
* utdanning ved militære skoler
* utdanning i utlandet
* utdanning som ikke er yrkesrelevant
* mer enn én utdanning av gangen

1. Søkeren bør fortrinnsvis være opptatt som elev ved den utdanning det søkes støtte til. Dokumentasjon på opptak/tid/varighet/kostnader skal følge søknaden.

Søker kan få tilsagn om stipend og størrelse på stipendet før vedkommende starter utdanning/opplæring. Slikt tilsagn forutsetter at Delta har mottatt søknaden innen tre uker før oppstart.

1. Stipendiets størrelse fastsettes i henhold til satser og retningslinjer vedtatt av Delta.
2. Delta vil fra det foregående års akkumulerte midler i fondet ha anledning til å benytte inntil 30 prosent av midlene til kursing av medlemmer i ASVL-området.

**§ 3 Utdanningskategorier**

Det kan ytes støtte til etter- og videreutdanning på heltid, deltid og korttid:

1. Med heltidsutdanning menes etter- og videreutdanning på nivå med videregående skole og høyere, som har et undervisningsopplegg på minst 20 uketimer og varighet på minst ett semester. Utdanningen krever 100 % studiepermisjon fra jobb. Slik utdanning må avsluttes med eksamen.
2. Med deltidsutdanning menes etter- og videreutdanning som har et undervisningsopplegg som tilsvarer minst 50 prosent av heltidsutdanning, og med varighet minimum ett semester. Utdanningen krever 50 % studiepermisjon fra jobb. Slik utdanning må avsluttes med eksamen.
3. Med korttidsutdanning menes etter- og videreutdanning som har et undervisningsopplegg med mindre omfang enn deltidsutdanning.

**§ 4 Rett til utdanningsstøtte**

Rett til utdanningsstøtte har alle medlemmer som er i yrkesaktiv alder og innehar stilling som faller inn under Overenskomst mellom Delta og ASVL. Det er et vilkår at du har vært ordinært betalende medlem i minst seks måneder på søknadstidspunktet, og ikke har meldt deg på utdanningen/kurset før medlemskapet har vart i seks måneder.

Retten til utdanningsstøtte gjelder både ordinært betalende, yrkesaktive medlemmer og medlemmer i lønnet permisjon fra arbeidet, som f.eks. utdannings- og svangerskapspermisjon.

Utdanningsstøtte kan innvilges dersom medlemmet påtar seg skriftlig forpliktelse til å tilbakebetale støtten til fondet dersom medlemskapet i Delta opphører.

Bindingstidskontrakt vil følge tildelinger fra fondet.

Det er en forutsetning at medlemskapet med kontingentbetaling opprettholdes i utdanningsperioden som følger:

1. Heltidsutdanning

Det betales kontingent etter følgende regel:

• Mindre enn 50 prosent av normal inntekt under utdanningen – medlemmet betaler 1/4

månedskontingent per måned.

• Mellom 50 og 80 prosent av normal inntekt under utdanningen – medlemmet betaler 50 prosent av gjeldende kontingent til Delta.

• Mellom 80 og 100 prosent av normal inntekt under utdanningen – medlemmet betaler 100

prosent av gjeldende kontingent til Delta.

2. Deltidsutdanning

Samme som under punkt 1. Heltidsutdanning.  
  
3. Korttidsutdanning

Medlemmet betaler full kontingent i utdanningsperioden.

4. Karenstid - bindingstid

Heltidsutdanning:

Ved utbetaling på kr. 30.000 - 60 000 vil det være en bindingstid som Delta-medlem etter at utdanning er avsluttet, på ett år.

Deltidsutdanning:

Ved utbetaling på kr. 20.000 - 30 000 vil det være en bindingstid som Delta-medlem etter at utdanning er avsluttet, på et halvt år.

**§ 5 Frister**

Det kan gis utdanningsstøtte for inntil ett år av gangen. Innkomne søknader behandles fortløpende.

**§ 6 Utbetaling av støtte**

1. Bekreftelse på opptak ved utdanning, samt aksept av plass skal vedlegges søknaden.
2. Innvilget støtte utbetales med halvparten ved utdanningsperiodens begynnelse og resterende halvpart når utdanningen er avsluttet og det foreligger dokumentasjon på utgiftene samt eksamenspapirer/kursbevis. Når utgiftene til utdanningen er særlig høye eller andre spesielle forhold tilsier det, kan mer enn halvparten av støtten utbetales ved utdanningens begynnelse, etter søknad.
3. Støtten kan bare utbetales til dekning av dokumenterte utgifter til:

• Kursavgift

• Materiell/bøker/software, men ikke pc og annen hardware

• Eksamensavgift/semesteravgift

• Reiseutgifter. Opphold kan unntaksvis dekkes.

• Dokumentasjon på utgifter dekket av den del av støtten som gis ved utdanningsperiodens begynnelse, må foreligge før ytterligere støtte blir utbetalt. Alle kvitteringer skal skannes inn og sendes elektronisk til [post@delta.no](mailto:post@delta.no)

1. Ved etter- og videreutdanning med varighet utover ett semester og uten eksamen det første semesteret, utbetales støtte ved avslutning av hvert semester.
2. Den enkelte mottaker av støtte skal uoppfordret sende inn regnskap med nødvendig dokumentasjon som viser bruken av stønadssummen. Som dokumentasjon regnes originalkvitteringer/giro med kvitteringstrykk/oblat og utskrift fra bankkonto/nettbank. Kopi av faktura godkjennes ikke. Det er også den enkelte mottaker av støtte som må gjøre krav på eventuelt resterende støtte f.eks. for 2. semester, når dette ikke er utbetalt forskuddsvis.

**§ 7 Ikke påbegynt utdanning**

Dersom utdanningen ikke påbegynnes etter planen eller nødvendig dokumentasjon ikke sendes inn, vil søknaden bli slettet. Dersom søkeren på et senere tidspunkt vil søke igjen, må ny søknad sendes inn.

**§ 8 Opplysningsplikt**

Dersom utdanningen avbrytes, plikter medlemmet å informere Delta. Det samme gjelder dersom det skjer endringer i faglig plan, skifte av stilling, skifte av arbeidsgiver eller bostedsadresse. Har et medlem fått utbetalt støtte som reglene ikke gir rett til, vil Delta kreve beløpet tilbakebetalt.

**§ 9 Administrasjon**

Støtteordningen administreres av en nemnd i Delta i henhold til vedtekter og satser fastsatt av Hovedstyret.

Ordningen er gjenstand for den samme revisjon som forbundets øvrige regnskaper.

Satser gjeldende pr 1.1.2019:

• Heltidsutdanning inntil kr. 60.000 pr. år

• Deltidsutdanning inntil kr. 30.000 pr. år

• Korttidsutdanning inntil kr. 20.000 pr. år